Document ID: 32003D0392

Απόφαση της Επιτροπής
της 23ης Μαΐου 2003
για τροποποίηση των αποφάσεων 2003/70/EK και 2003/71/EK όσον αφορά τις εισαγωγές ζωντανών γαμετών ψαριών της οικογένειας των σολομονειδών που προέρχονται από τη Νορβηγία και τα Νησιά Φερόε
[κοινοποιηθείσα υπό τον αριθμό Ε(2003) 1675]
(Κείμενο που παρουσιάζει ενδιαφέρον για τον ΕΟΧ)
(2003/392/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/EΚ(2), και ιδίως το άρθρο 18 παράγραφος 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(3), και ιδίως το άρθρο 22 παράγραφος 6,
Εκτιμώντας τα ακόλουθα:
(1) Η εκδήλωση κρουσμάτων λοιμώδους αναιμίας του σολομού (ΛΑΣ) στη Νορβηγία οδήγησε στη θέσπιση της απόφασης 2003/70/EK της Επιτροπής της 29ης Ιανουαρίου 2003, για ορισμένα προστατευτικά μέτρα, όσον αφορά τη λοιμώδη αναιμία του σολομού στη Νορβηγία(4).
(2) Η εκδήλωση κρουσμάτων λοιμώδους αναιμίας του σολομού (ΛΑΣ) στα Νησιά Φερόε οδήγησε στη θέσπιση της απόφασης 2003/71/EK της Επιτροπής, της 29ης Ιανουαρίου 2003, για ορισμένα προστατευτικά μέτρα, όσον αφορά τη λοιμώδη αναιμία του σολομού στα Νησιά Φερόε(5).
(3) Για λόγους τεχνικής σαφήνειας, είναι σκόπιμο οι αποφάσεις 2003/70/EK και 2003/71/EK να προβλέψουν επίσης ότι ζωντανοί γαμέτες της οικογένειας των σολομονειδών καταγωγής Νορβηγίας και Νησιών Φερόε που εισάγονται στην Κοινότητα πρέπει να προέρχονται από μία εκμετάλλευση ιχθυοκαλλιέργειας η οποία δεν τελεί υπό κτηνιατρικό περιορισμό λόγω υπόνοιας ή εκδήλωσης λοιμώδους αναιμίας του σολομού.
(4) Ως εκ τούτου, πρέπει να τροποποιηθούν οι αποφάσεις 2003/70/EK και 2003/71/EK.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2003/70/EK τροποποιείται ως εξής:
1. Το άρθρο 1 παράγραφος 3 αντικαθίσταται από το ακόλουθο:
"3. Τα κράτη μέλη επιτρέπουν την εισαγωγή ζώντων γαμετών ψαριών της οικογένειας των σολομονειδών καταγωγής Νορβηγίας, υπό τον όρο ότι οι αποστολές συνοδεύονται από ένα πιστοποιητικό σύμφωνα με το υπόδειγμα που καθορίζεται στο παράρτημα I."
2. Το παράρτημα I αντικαθίσταται από το κείμενο του παραρτήματος Ι της παρούσας απόφασης.
Άρθρο 2
Η απόφαση 2003/71/EK τροποποιείται ως εξής:
1. Το άρθρο 1 παράγραφος 3 αντικαθίσταται από το ακόλουθο:
"3. Τα κράτη μέλη επιτρέπουν την εισαγωγή ζώντων γαμετών ψαριών της οικογένειας των σολομονειδών καταγωγής Νήσων Φερόε, υπό τον όρο ότι οι αποστολές συνοδεύονται από ένα πιστοποιητικό σύμφωνα με το υπόδειγμα που καθορίζεται στο παράρτημα I."
2. Το παράρτημα I αντικαθίσταται από το κείμενο του παραρτήματος ΙΙ της παρούσας απόφασης.
Άρθρο 3
Η παρούσα απόφαση εφαρμόζεται από τις 6 Ιουνίου 2003.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 23 Μαΐου 2003.

Labels: 3
18
6